NARIADENIE KOMISIE (ES) č. 2189/2004
z 20. decembra 2004
o stanovení paušálnej odmeny za podnikový výkaz na účtovný rok 2005 v rámci informačnej siete poľnohospodárskeho účtovníctva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa zriaďuje sieť na zber účtovných dát o príjmoch a podnikateľskej činnosti poľnohospodárskych podnikov v Európskom hospodárskom spoločenstve (1),
so zreteľom na nariadenie Komisie (EHS) č. 1915/83 z 13. júla 1983 o určitých vykonávacích pravidlách týkajúcich sa vedenia účtovníctva na účely stanovenia príjmov poľnohospodárskych podnikov (2), najmä na jeho článok 5 ods. 3,
keďže:
(1)
Článok 5 ods. 1 nariadenia (EHS) č. 1915/83 stanovuje, že za každý riadne vyplnený poľnohospodársky podnikový výkaz, ktorý bol Komisii poslaný v lehote ustanovenej v článku 3 tohto nariadenia, zaplatí Komisia členskému štátu paušálnu odmenu.
(2)
Nariadenie Komisie (ES) č. 134/2004 (3) stanovuje na účtovný rok 2004 výšku paušálnej odmeny na 140 EUR za podnikový výkaz. Vývoj nákladov a ich účinky na náklady spojené s vyplnením podnikového výkazu dávajú dôvod na úpravu výšky odmeny.
(3)
Opatrenia ustanovené v tomto nariadení sú v súlade so stanoviskom Výboru spoločenstva pre informačnú sieť poľnohospodárskeho účtovníctva,
PRIJALA TOTO NARIADENIE:
Článok 1
Paušálna odmena podľa článku 5 ods. 1 nariadenia (EHS) č. 1915/83 sa stanovuje na 142 EUR.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Bude sa uplatňovať na účtovný rok 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2004